Na temelju članaka 58. i čl. 118. Zakona o odgoju i obrazovanju u osnovnoj i srednjoj školi te članka 29. Statuta Osnovne škole Vladimira Nazora – Krnica, Školski je odbor 25. ožujka 2014. donio Pravilnik o kućnome redu te 30. ožujka 2016. izmjene i dopune Pravilnika.

**P R A V I L N I K O K U Ć N O M E R E D U**

## OPĆE ODREDBE

Članak 1.

Ovim se Pravilnikom uređuje kućni red u Osnovnoj školi Vladimira Nazora - Krnica

(u tekstu: Škola).

Škola je obvezna postupati prema Pravilniku o načinu postupanja odgojno-obrazovnih radnika školskih ustanova u poduzimanju mjera zaštite prava učenika te prijave svakog kršenja tih prava nadležnim tijelima.

Škola je obvezna učenicima i radnicima osigurati zaštitu prava propisanih Ustavom Republike Hrvatske, konvencijama, zakonima i provedbenim propisima.

Škola je obvezna učenicima osigurati provedbu programa kojima se promiče zaštita njihovih prava, sigurnost i zdravlje.

Članak 2.

Kućnim se redom u Školi:

1. utvrđuju pravila i obveze ponašanja u Školi, unutarnjem i vanjskom prostoru
2. utvrđuju pravila međusobnih odnosa učenika
3. utvrđuju pravila međusobnih odnosa učenika i radnika
4. utvrđuje radno vrijeme
5. utvrđuju pravila sigurnosti i zaštite od socijalno neprihvatljivih oblika ponašanja, diskriminacije, neprijateljstva i nasilja
6. utvrđuje način postupanja prema imovini.

Članak 3.

Ovaj se Pravilnik odnosi na obveze svih osoba za vrijeme njihova boravka u školskim prostorima.

Članak 4.

S odredbama Pravilnika razrednici su dužni upoznati učenike i njihove roditelje, odnosno skrbnike.

Pravilnik se ističe na vidljivom mjestu na ulazu u školu.

## PRAVILA I OBVEZE PONAŠANJA U ŠKOLI, UNUTARNJEM I VANJSKOM PROSTORU

Članak 5.

Učenici i radnici Škole te druge osobe mogu boraviti u prostoru škole tijekom radnog vremena škole.

Članak 6.

U prostoru Škole zabranjeno je:

* pušenje
* nošenje oružja
* pisanje po zidovima i inventaru škole
* bacanje otpadaka, papira, hrane i sl. izvan koševa za otpatke
* unošenje i konzumiranje alkohola i narkotičnih sredstava
* unošenje sredstava, opreme i uređaja koji mogu izazvati požar ili eksploziju
* igranje igara na sreću i sve vrste kartanja
* unošenje tiskovina nepoćudnoga sadržaja
* korištenje mobilnih uređaja i sl.

Učenici ne smiju bez odobrenja ravnatelja dovoditi u Školu strane osobe.

Članak 7.

Radnici i učenici Škole dužni su se uljudno odnositi prema roditeljima i drugim osobama koje službeno dolaze u školu.

Članak 8.

Učenici mogu boraviti u školi u vrijeme određeno za nastavu i za vrijeme ostalih oblika odgojno--obrazovnoga rada.

Učenik je dužan doći u školu najkasnije pet minuta prije početka nastave.

Nakon nastave učenici odlaze kući školskim autobusom (putnici) prema voznom redu.

Članak 9.

Učenik je dužan:

* uljudno se ponašati za vrijeme boravka u školi i izvan nje
* održavati čistima i urednima školske prostorije, školsko igralište i park
* dolaziti uredan u školu
* nakon dolaska u školu odjevne predmete i osobne stvari (kišobrane, rezervnu obuću i sl.) odložiti na mjesto određeno za tu namjenu (vješalice na hodniku, koš za kišobrane)
* mirno ući u učionicu prije početka nastave i pripremiti se za rad
* u slučaju kašnjenja javiti se dežurnom učitelju

Članak 10.

Na znak za početak nastave (prvo i drugo zvono) učenici su obvezni biti na svojim mjestima u učionicama i pripremiti pribor za rad.

Učenik može svoje mjesto rada promijeniti samo uz dopuštenje razrednika.

U informatičku učionicu učenici trebaju ući zajedno s učiteljicom Informatike.

Članak 11.

Učenici, koji su zakasnili na nastavu, trebaju tiho ući u učionicu i ispričati se učitelju.

Svako neopravdano kašnjenje učenika na nastavu učitelj je dužan evidentirati.

Članak 12.

Tijekom nastave učenici ne smiju razgovarati, šaptati, dovikivati se, prepirati i šetati po razredu. Učenik, koji želi nešto pitati, treba svoju namjeru pokazati dizanjem ruke. Učenik kojega je učitelj prozvao, dužan je ustati.

Članak 13.

Učenici su obvezni pridržavati se kućnoga reda školske ustanove i primjereno se ponašati tako da ne ometaju rad i sigurnost drugih učenika i odgojno-obrazovnih radnika.

Učenik ima pravo obavijestiti odgojno-obrazovnoga radnika o neprimjerenom ponašanju drugih učenika.

Učenika koji se neprimjereno ponaša, odgojno-obrazovni radnik upozorit će na posljedice takva ponašanja.

Učenik koji ometa odgojno-obrazovni rad predmetima koje nije odobrio odgojno-obrazovni radnik, obvezan je predati te predmete odgojno-obrazovnom radniku koji će ih vratiti učeniku na kraju nastavnoga sata.

Predmete opasne za zdravlje i život učenik je obvezan odmah predati odgojno-obrazovnome radniku. Razrednik, ravnatelj ili stručni suradnik obvezan je pozvati roditelja učenika i uručiti mu predmet, a u slučaju potrebe obavijestiti i nadležnu policijsku postaju.

Odgojno-obrazovni radnik obvezan je prilagoditi svoje postupanje prema učeniku s teškoćama u skladu s mogućnostima i teškoćama učenika.

Ako učenik ne reagira na upozorenje iz stavka 3. ovoga članka, odgojno-obrazovni radnik pozvat će stručnoga suradnika ili razrednika/odgajatelja učenika ili osobu imenovanu za sprječavanje nasilja u školskoj ustanovi, koji će razgovarati s učenikom i njegovim roditeljem.

Roditelj učenika obvezan je javiti se na poziv školske ustanove, a ako se roditelj više puta ne odazove pozivu, školska ustanova dužna je obavijestiti Ured i nadležni centar socijalne skrbi.

Odgojno-obrazovni radnici obvezni su izvijestiti roditelja o neprimjerenu ponašanju njegova djeteta, predložiti mogućnosti rješavanja uočenih problema u školi ili izvan nje te ih izvijestiti o odredbama kućnoga reda i statuta škole vezano uz pravila ponašanja i pedagoške mjere.

U slučaju učenikova učestalog kršenja kućnog reda, školska ustanova obavijestit će roditelja učenika, nadležni tim školske medicine i nadležni centar za socijalnu skrb te će u dogovoru s nadležnim tijelima osigurati pomoć učeniku i roditelju.

Ako učenici školske ustanove učestalo krše kućni red, školska ustanova organizirat će dodatne edukacije učenika i roditelja, sukladno potrebama na razini razrednog odjela/odgojno-obrazovne skupine ili cijele školske ustanove. Edukacije učenika i roditelja mogu se provoditi u suradnji s nadležnim institucijama, udrugama, lokalnom zajednicom.

Učenik ili roditelj učenika ima pravo prijaviti razredniku, stručnom suradniku ili ravnatelju svako neprimjereno, neprofesionalno i neetično postupanje odgojno-obrazovnoga radnika.

Članak 14.

Na nastavi učenik ne smije koristiti laptop, mobitel, walkman (playere) i druge slične aparate.

Učenici imaju pravo na pristup Internetu na računalu školske ustanove samo u nazočnosti odgojno-obrazovnog radnika i uz njegovo odobrenje, odnosno uz nadzor dežurnog učitelja.

Škola je obvezna ugraditi filtre koji sprečavaju pristup stranicama s neprimjerenim sadržajima, osim ako isti već nisu realizirani preko CARNet-a.

Članak 15.

Učenik može koristiti uređaje kojima je moguć pristup mrežnom povezivanju i mrežnim komunikacijama tijekom odgojno-obrazovnog rada samo uz odobrenje odgojno-obrazovnog radnika za potrebe nastave.

Članak 16.

Učenici imaju pravo na veliki odmor i male odmore između nastavnih sati. Mali odmor traje pet minuta, a veliki odmor 20 minuta.

Za vrijeme malih odmora učenici ne smiju napuštati zgradu, a za vrijeme velikog odmora mogu boraviti na školskoj terasi i u školskom parku uz nadzor dežurnoga učitelja.

Članak 17.

U razrednom se odjelu tjedno određuju dva redara.

Redari:

* dolaze 15 minuta prije početka nastave, pregledaju učionicu i o uočenim nepravilnostima ili oštećenjima izvješćuju dežurnoga učitelja
* pripremaju učionicu za nastavu, brišu ploču i donose prema potrebi nastavna sredstva i pomagala
* izvješćuju dežurnoga učitelja o nenazočnosti predmetnog učitelja na nastavi
* prijavljuju učiteljima početkom svakoga nastavnog sata nenazočne učenike
* izvješćuju o nađenim predmetima učitelja, a predmete (knjige, bilježnice, olovke, odjeću, nakit i sl.) odnose u tajništvo
* nakon završetka nastave posljednji napuštaju učionicu uz prethodnu provjeru ispravnosti učionice, oštećenja zidova, klupa, stolaca i ostaloga inventara te o uočenim oštećenjima izvješćuju dežurnoga učitelja ili tajnika.

Članak 18.

Za vrijeme odmora jedan od redara obvezno mora biti u učionici i održavati red.

Svakog učenika koji se ne pridržava reda, redar je ovlašten prijaviti dežurnom učitelju.

Članak 19.

Redare iz članka 17. ovoga Pravilnika određuje razrednik prema abecednom redu.

Članak 20.

Učenici mogu objedovati u prostoru određenom za objedovanje.

Prije objedovanja, učenik je dužan oprati ruke.

Za vrijeme objeda, mora biti red i mir.

Nakon završena objeda učenik je dužan pribor za jelo odložiti na odgovarajuće mjesto na stolu.

Podjelu obroka nadzire dežurni učitelj.

Objede učenicima daje školska kuharica za vrijeme velikoga odmora.

Veliki odmor traje od 9.35 do 9.55 sati.

1. PRAVILA MEĐUSOBNIH ODNOSA UČENIKA

Članak 21.

U međusobnim odnosima učenici:

* + trebaju pružati pomoć jedni drugima
  + trebaju dati primjeren savjet drugim učenicima u skladu s njihovim interesima
  + dužni su omogućiti drugim učenicima da iznose svoje mišljenje uz potpuno međusobno uvažavanje
  + trebaju informirati druge učenike o događajima u Školi
  + ne smiju ometati druge učenike u učenju i praćenju nastave
  + mogu predlagati osnivanje učeničkih udruga
  + trebaju uvažavati i njegovati spolnu ravnopravnost
  + mogupredlagati oblike kulturno-umjetničkih, sportskih i drugih sadržaja sukladno njihovim interesima ili potrebama
  + predlagati i provoditi školska pravila ponašanja
  + predlagati kriterije za ocjenu iz vladanja ili za izricanje pedagoških mjera
  + prijaviti svaki oblik neprimjerena ponašanja dežurnom učitelju, razredniku, stručnoj suradnici-psihologinjim ravnatelju ili drugim učiteljima
  + sudjelovati u radu Vijeća učenika

Članak 22.

Međusobne sporove učenici ne smiju rješavati svađom i drugim oblicima verbalnoga nasilja, fizičkim obračunom, uvredama, širenjem neistina i sl.

U slučaju međusobnoga spora učenici su dužni zatražiti pomoć razrednika,dežurnoga učitelja, drugih učitelja, stručnih suradnika ili ravnatelja.

Zaštita prava učenika ostvaruje se:

-sprječavanjem nasilja između učenika, između učenika i radnika školske ustanove, između učenika i druge odrasle osobe;

– prijavom povrede prava učenika stručnim tijelima školske ustanove;

– prijavom povrede prava učenika nadležnim tijelima izvan školske ustanove;

– postupanjem stručnih tijela školske ustanove prema žrtvama nasilja;

– postupanjem stručnih tijela školske ustanove prema kršiteljima prava učenika;

– postupanjem školske ustanove u suradnji s nadležnim tijelima izvan školske ustanove prema žrtvama nasilja;

– postupanjem školske ustanove u suradnji s nadležnim tijelima izvan školske ustanove prema kršiteljima prava učenika.

Školska ustanova obvezna je skrbiti se o ostvarivanju prava svih učenika.

Školska ustanova obvezna je posebno skrbiti o ostvarivanju prava učenika u slučajevima svih oblika nasilja, spolne zlouporabe, zanemarivanja, odgojne zapuštenosti, nehajnog postupanja, zlostavljanja i izrabljivanja.

.

1. PRAVILA MEĐUSOBNIH ODNOSA UČENIKA I RADNIKA ŠKOLE

Članak 23.

Učenici su dužni uljudno se odnositi prema učiteljima i drugim radnicima Škole.

Učenici su dužni pozdraviti radnike Škole u školskom prostoru i izvan njega.

Učenici su dužni ustajanjem pozdraviti osobu koja ulazi u učionicu za vrijeme nastavnoga sata.

Članak 24.

Kod ulaska u školu ili izlaska iz škole učenici trebaju dati prednost starijim osobama.

Članak 25.

Učenici smiju samo uz dopuštenje ulaziti u zbornicu, ured ravnatelja i tajnika.

Kod ulaska u učionicu ili drugi prostor u kojemu se tada održava nastava, učenik prvo treba pokucati, a zatim tiho ući i priopćiti učitelju razlog dolaska. Zadaću zbog koje je došao, može obaviti uz odobrenje učitelja.

Članak 26.

Imenik učenika i dnevnik rada na nastavu i s nastave mogu nositi samo učitelji. Učenicima nije dopušteno nositi na nastavu i s nastave dnevnik rada i imenik učenika.

Nikome nije dopušteno iznošenje imenika učenika i dnevnika rada izvan Škole.

Članak 27.

Zabranjeno je kažnjavanje učenika udaljavanjem s nastave.

U slučaju hitnih situacija ili intervencija učenik može napustiti učionicu uz pratnju roditelja, razrednika, dežurnoga učitelja, stručnoga suradnika, ravnatelja.

1. RADNO VRIJEME

Članak 28.

U školi se vodi evidencija radnoga vremena svih radnika.

Radno vrijeme Škole

1. Tajnik: od 7 i 30 do 11.30 sati
2. Računovođa: od 7.30 do 15.30 sati
3. Domar: od 7 do 15 sati
4. Kuharica: od 7 do 15 sati
5. Spremačica u Raklju: od 7 do 9 i 30 i od 12 do 13 sati
6. Spremačica u Krnici: od 7 do 10 i od 13 do 18 sati
7. Stručna suradnica-knjižničarka: od 7. 30 do 13. 30 sati
8. Stručna suradnica-psihologinja: od 8 do 14 sati
9. Ravnateljica: od 7 i 30 do 15 i 30 sati

Članak 29.

Radnici su dužni dolaziti na posao i odlaziti s posla prema rasporedu radnoga vremena. Način evidencije nazočnosti na radu određuje ravnatelj prema Pravilniku o evidenciji radnoga vremena.

Članak 30.

Roditelji mogu razgovarati s učiteljima u dane primanja roditelja ili u vrijeme koje odredi razrednik, odnosno predmetni učitelj.

Raspored informacija objavljen je na školskim mrežnim stranicama (poslijepodnevne i jutarnje informacije).

Članak 31.

Raspored radnoga vremena ravnatelja i tajnika u svezi s primanjem stranaka obvezno se ističe na ulaznim vratima Škole.

Članak 32.

Materijali se mogu unositi i iznositi za vrijeme radnog vremena, a izvan radnog vremena samo uz odobrenje ravnatelja.

1. PRAVILA SIGURNOSTI I ZAŠTITE OD SOCIJALNO NEPRIHVATLJIVIH OBLIKA PONAŠANJA, DISKRIMINACIJE, NEPRIJATELJSTVA I NASILJA

Članak 33.

Svi radnici Škole, u suradnji s učenicima, dužni su se skrbiti za siguran boravak i rad u Školi.

Članak 34.

U Školi za vrijeme rada dežuraju učitelji i učenici, a prema potrebi i mogućnostima i zaštitar.

Raspored i obveze dežurnih učitelja određuje ravnatelj, a raspored dežurstva učenika, razrednik prema prethodnom zaključku Učiteljskoga vijeća.

Raspored dežurstava objavljuje se na oglasnoj ploči Škole.

Raspored dežurstva dio je Godišnjega plana i programa rada.

Članak 35.

Ravnatelj je obvezan odrediti dežurstvo odgojno-obrazovnoga ili drugog radnika na ulazu u školsku ustanovu i u svim unutarnjim i vanjskim prostorima školske ustanove kada ih koriste učenici.

Kućni red i popis dežurnih učitelja mora biti javan i dostupan učenicima, uz mogućnost prilagodbe za učenike s teškoćama.

Radi sigurnosti učenika, radnika i imovine, školska ustanova može koristiti alarmni sustav i/ili sustav videonadzora u skladu s posebnim propisima i uz suglasnost školskog odbora.

Ravnatelj školske ustanove u kojoj je ugrađen videonadzor dužan je osigurati da se na vidnome mjestu pri ulasku u prostor, kao i u unutrašnjosti prostorija, istakne obavijest da se prostor nadzire sustavom tehničke zaštite.

Ravnatelj, kao ni bilo koja druga osoba, ne smije koristiti podatke o osobama prikupljene sustavom tehničke zaštite izvan njihove zakonske namjene, a raspolaganje snimkama može biti dopušteno samo ovlaštenim osobama.

Ravnatelj školske ustanove kao poslovodni voditelj odgovoran je za neovlašteno ugrađivanje videonadzora, kao i za neovlašteno raspolaganje snimkama.

Mjesto i trajanje dežurstva određuje ravnatelj sukladno i obvezama učitelja u drugim školama u kojima radi te tjednom zaduženju učitelja.

Članak 36.

Dežurni učitelj vodi knjigu dežurstva.

Po završetku nastave, u knjigu dežurstva upisuju se podatci važni za taj dan.

Knjiga dežurstva čuva se u zbornici.

Članak 37.

Na mjestu dežurstva na vidljivom mjestu moraju se istaknuti brojevi telefona policije, vatrogasaca, hitne pomoći i Državne uprave za zaštitu i spašavanje.

Članak 38.

U Školi je svakome zabranjeno izražavanje diskriminacije na osnovi rasne ili etničke pripadnosti ili boje kože, spola, jezika, vjere, političkoga ili drugoga uvjerenja, nacionalnoga ili socijalnog podrijetla, imovnog stanja, članstva u građanskim udrugama, obrazovanja, društvenoga položaja, bračnoga ili obiteljskoga statusa, dobi, zdravstvenoga stanja, invaliditeta, genetskoga naslijeđa, rodnoga identiteta, izražavanja ili spolne orijentacije.

Svatko tko kod drugih uoči postupanje suprotno stavku 1. ovoga članka, treba svoje saznanje priopćiti pučkom pravobranitelju.

Članak 39.

U Školi je zabranjen svaki oblik nasilja, izražavanja neprijateljstva, nesnošljivosti i drugoga neprimjerenoga ponašanja.

Svatko je dužan upozoriti osobu koja protupravnim činjenjem krši zabranu iz stavka 1. ovoga članka.

Upozorenje iz prethodnoga stavka odnosi se na radnike Škole, učenike i njihove roditelje.

Od osobe koja i nakon upozorenja iz stavka 2. ovoga članka nastavi s kršenjem zabrane iz stavka 1. ovoga članka, treba zatražiti da se udalji iz prostora protupravnoga činjenja.

Ako se osoba ne udalji iz prostora protupravnoga činjenja, svatko se treba za pomoć obratiti najbližoj policijskoj postaji.

U slučaju nasilnog postupanja prema učeniku, radnici školske ustanove obvezni su odmah poduzeti mjere s ciljem zaustavljanja nasilnog postupanja, pružiti pomoć u skladu sa svojim kompetencijama te u slučaju potrebe pozvati i djelatnika policije.

Ako je učenik ozlijeđen u mjeri koja zahtijeva liječničku pomoć, osobito hitnu medicinsku pomoć, odgojno-obrazovni radnik ili ravnatelj obvezan je odmah zatražiti pomoć liječnika, odnosno hitne medicinske službe te postupiti po njegovoj/njihovoj preporuci.

U slučaju nasilnog postupanja odgojno-obrazovnih radnika ili drugih radnika školske ustanove ili drugih odraslih osoba prema učeniku ili učenika prema odrasloj osobi svaki učenik ili radnik školske ustanove obvezan je o tome odmah izvijestiti ravnatelja ili stručnoga suradnika školske ustanove koji će poduzeti sve mjere da se zaustavi nasilno postupanje prema učeniku te odmah pozvati policiju.

U slučajevima nasilnog postupanja potrebno je postupiti na sljedeći način:

- ravnatelj, razrednik ili stručni suradnik odmah nakon prijavljenoga nasilnog postupanja obvezan je obavijestiti roditelje te ih izvijestiti o svim činjenicama i okolnostima koje je do tada doznao, kao i o aktivnostima i mjerama koje školska ustanova poduzima

-zaduženi odgojno-obrazovni radnik pratit će učenika u slučaju da se on mora prevesti u liječničku ustanovu prije dolaska roditelja

-ravnatelj, razrednik ili stručni suradnik odmah nakon prijave odnosno dojave nasilnog postupanja obavit će razgovor s učenikom žrtvom nasilnog postupanja, a u slučaju da je postojala liječnička intervencija, uz dogovor s liječnikom, čim to bude moguće

- ravnatelj, razrednik ili stručni suradnik odmah nakon prijave odnosno dojave nasilnog postupanja obavit će razgovor s učenikom počiniteljem nasilnog postupka, a u slučaju da je postojala liječnička intervencija, uz dogovor s liječnikom, čim to bude moguće

- ravnatelj, razrednik ili stručni suradnik obavit će razgovor s drugim učenicima ili odraslim osobama koje imaju informacije o učinjenome nasilnom ponašanju te utvrditi sve okolnosti vezane uz oblik, intenzitet, težinu i vremensko trajanje nasilja

-u razgovoru s učenicima odgojno-obrazovni radnici školske ustanove obvezni su pažljivo postupati, poštujući učenikovo dostojanstvo, privatnost i pružajući potporu svim sudionicima

Članak 40.

Ravnatelj je s osnivačem školske ustanove obvezan omogućiti učenicima rad u sigurnom okruženju.

Školska ustanova obvezna je izvijestiti učenike o pravilima sigurnosti u školskom prostoru i mogućnostima njihove zaštite.

Školska ustanova obvezna je na primjeren način izvijestiti učenike s teškoćama o pravilima sigurnosti u školskom prostoru i mogućnostima njihove zaštite.

U slučaju da odgojno-obrazovni ili drugi radnik školske ustanove primijeti opasnost za učenike i radnike u učionicama, kabinetima, dvoranama i na školskom igralištu obvezan je odmah o tome izvijestiti ravnatelja.

Prostor opasan po život i zdravlje učenika i radnika školske ustanove ravnatelj će staviti izvan uporabe.

Ravnatelj je obvezan odmah poduzeti mjere uklanjanja manjih nedostataka koji bi mogli ugroziti život i zdravlje učenika i radnika školske ustanove, a u slučaju većih nedostataka zatražiti njihovo uklanjanje od osnivača školske ustanove ili nadležne javne službe.

O nemogućnosti održavanja nastave ravnatelj je obvezan obavijestiti osnivača školske ustanove, Ured i roditelje.

Školska ustanova obvezna je u školskom kurikulumu ili godišnjem planu i programu planirati aktivnosti kojima će učenicima omogućiti stjecanje znanja, vještina i sposobnosti vezanih uza zaštitu i spašavanje u kriznim situacijama.

1. POSTUPANJE PREMA IMOVINI

Članak 41.

Radnici, učenici i druge osobe koje borave u Školi dužne su se skrbiti o imovini Škole prema načelu dobroga gospodara.

Članak 42.

Radnici i učenici moraju se racionalno koristiti sredstvima Škole koja su im stavljena na raspolaganje.

Svaki uočeni kvar na instalacijama električne struje, plina ili vodovoda, grijanja ili neki drugi uočeni kvar radnici i učenici obvezni su prijaviti ravnatelju ili tajniku.

Članak 43.

Na kraju radnoga vremena, spremačice su dužne uredno pospremiti radne materijale, zatvoriti prozore, isključiti električne aparate i zaključati radne prostorije.

Članak 44.

Učenici su dužni čuvati udžbenike i druga obrazovna i nastavna sredstva, a knjige posuđene u knjižnici pravodobno neoštećene vratiti.

Članak 45.

Kod napuštanja školskoga prostora radnici i učenici trebaju ponijeti sa sobom svoje osobne stvari.

Škola nije odgovorna za nestanak stvari osoba iz stavka 1. ovoga članka tijekom njihova boravka u školskom prostoru.

Članak 46.

Radnici, učenici i druge osobe odgovorne su za štetu koju učine na imovini škole prema Zakonu o obveznim odnosima.

1. PRIJELAZNE I ZAVRŠNE ODREDBE

Članak 47.

Stupanjem na snagu ove odluke prestaje važiti Pravilnik o kućnom redu od 25. ožujka 2014.

Članak 48.

Ovaj Pravilnik stupa na snagu danom objavljivanja na oglasnoj ploči Škole.

Predsjednica Školskoga odboraRavnateljica

*Nataša Teković – Jalšovec Romana Percan*